mteb/NusaParagraphTopicClassification huggingface dataset:
Setiah produk delem negeri deri usaha Mikro, Kennek, ben Menengah (UMKM) le lok kala keren deri produk luar negeri, mala lok dhiddhik se mareh e ekspor dek mancanegara. Ajiah ngebhuktegahi jhek produk UMKM le andik standar kualitas ekspor. Make deiyyeh bennyak dukungan tentoh mesteh perloh e lakoaghi. Lebbi pole e tengnga pandemi, UMKM dhedhdih sala sittong sektor se paleng kenneng tokol. Atorok survei Bank Indonesia 87,5% UMKM kodhu ngelunyok pil paek polanah ngalamen penurunan pendapatan.  Ghebey jiah, deri sisi pelaku UMKM, inovasi ben adaptasi termasuk pemanfaatan teknologi digital, dheddhih hal mutlak ghebey e lakonen. Bik manfaataghi teknologi digital bisa ngebhentoh pelaku UMKM.
Benyak oreng se terro ngakanah tapeh lok terroah repot. Oreng lebih mele mun a massak jhukok ajem e ghuring e tembeng bik a massak jhukok ajem etuap. Mun e ker-pekker lebih sehattan kakanan se e massak lok ngangguy minyak ghuring. Contonah engak kakanan pepes ajem. Jhukok riah eola massak eng e bhungkos bik deunah geddheng pas massak-eng e tuap. Mun engak ajem ghuring ruah ngangguy minyak se mededhi aghi kakanan ajem ghuring lok pateh sehat. Mun pepes ajem, e bungkos bik deunah geddheng pas eberiik pelappa pas e tuap.  Selaen rassanah se sedhe, pepes ajem riah mededhi aghi kakanan se sehat.
Ca`na berita e tayangaghi dari katadata, seblak dhaddhi ghu`ghangghu` nomer 2 se paleng e sennengnge marena martabak se e pesen lebat media online. Ca`na survei dari Jakpat, paleng sakone` oreng mesen lebat online 3 minggu sakale. Data riya e peroleh taon 2021. Seblak pajhet camilan se nyaman, polana rassana se pedes ben accen sesuai bi` jhilena reng Indonesia. Camporan kerupuk mattah, mie, sosis ben bakso dhaddhi settong pas ben palappa kuah se pedes a level-level. Neng Indonesia la bannya` toko otabe dhaghangan kaki lima se ajhual seblak. Camilan khas asli Bandung. Regghena sesuai bi` rassana ye ruwa mun se kelas nyaman Rp 10.000,00 paleng mode, maseh gi` bannya` variasi laenna.
Manabi panjennengan terro onengah kaindahen neghara Indonesia sareng alammah se sae ban ghanteng neka, kodhuna reng oreng bangga daddhi Warga negahara tercinta. E ka'dhinto bannyak wisatannah, dhari pegunongan, peraiiran, ban kennengan se laennah. biasannah se terkenal nekah neng Bali otaba manabi neng daerah Jawa neka neng Jogjakarta. Sala reng orengah jughan andhap ban alos, napah pole biaya odhi' ban kakanan neng dhissah. Hotel, villa otaba kennengan ngenep epon lok kala bhagus sareng neng Bali se kennengah oreng bule sadhaja rata-ratannah. Preien neng Jogja bisa maghabay stres jariya elang, ban sampeyan pasti nah ghaduwan pengalaman tor Elmo se sae ban terkesan e ka'dhinto. Toreh sapah SE terro alanjhalan sareng kuleh neng Lotta kenangan Jogja ?
Tang ennyek ngebey kocor dhina riah. Malemmah nyareh ghuleh mera dek man-kamman lok dhik nemmoh. Marghenah ennyek lok endek ghuleh mera se lok celleng. Kocak eng jhubek mon e kaghebey kocor. Dheddhih ghik aleng-leng dek pasar ben rung-berung neng sekitarrah roma nyareh bahan sittong jiah. Sang le olle, baru ennyek nyiapaghi han-bahan laennah. Santennah le bedeh neng roma, e ateraghi bik bok ghilingan marenah mangreb. Biasanah ennyek jeh keng ngola dhun-adhunah tok se kedik. Degghuk eng baru bhu-sobbhu massak kocorah. Sang le massak kabbhi, kocorah e dentek sampek cellep pas e bhungkos. Mon ghilok cellep le e bhungkos keadek, padenah bik kabbhi kakanan panas lok olle e totop, takok legghis beruy. Kocor kiah padeh.
Manabi ca'eng kulah, jhaman samangken pendidghen ampon la maju jejjeg e tegghu' sareng mas menteri jaruah, melanah bannyak sarah onovasinnah epon. Kalabhan badhannah belajar merdeka jaruah nak kanak mored neka tantonah bedeh kabebeasen dhibi' manabi terro ajher penapah. dhalam hal ekskul jareah nak kanak bisa ngembang aghin bakaddeh sasoai sareng kamampoannah dhalam hal olahraga. Kabannya'an nak kanak jareah lakar senneng manabi norok ekskul basket, volli otaba bal balan lok lakek ban binek namong sadhajana. E arep aghin lakaran sakolaan bhakkal nombhu aghin generasi se rajeh ban maju, sareng atlet se rajeh jughan sareng bedennah rassah semangat se tengghi dhari para nak kanak ngodeh samangken.
Bittersweet by Najla engghi paneka kakanan se kasohor samangken. Rassannah se nyaman ban kualitassah se tak parlo araguaghin. Madaddhi kakanan neka e kasennengeh sadhajana kalangan. Bittersweet by Najla paneka aslina badha neng Jakarta, namong samangken ampon kasebar ka saloroh Indonesia. Kakanan paneka badha pansaponapan rassah. Manabi kaula senneng se arassah Nutella ban Lotus. Lapesannah dhari kakanan paneka engghi ka'dhinto badha roteh brownis krim lotus teros elapesen roteh pole ban neng attassah eparengeh krim parjughan. Paneka se mabadhi kakanan jariya ekasennengi bannyak kalangan. Regghah dhari padha'aran neka lakar okop larang maghabay kalangan bhabha. Saketar 75 ebhu per porsinnah. Namong, kalabhan rassah tak parlo e raghuaghin pole
Neng felem Ratatouille, bedeh tekos se massak kakanan Perancis nyamanah ratatouille. Ajiah essenah yur-sayuren e potong pes-tepes akadik keripik, eantaranah terong, zukini, ben tomat. Mareh e potong pes-tepes, yur-sayurreh e berrik bumbu ghellun. Kabbhi irisen e sabek neng loyang posisinah e patedung ben persittongah nimpa se neng bebenah. Attaseh e berrik bumbu. Marenah jiah e pamasok dek ovenan ben e panggheng sampe massak. Sang mareh, se esajiaghi lok kabbhi tapeh e kalak dhiddhik e sabek dek pereng se cembung ben pengghireh lebar. Porsinah minimalis. Sang le e sabek, kare e hias bik beberempah bahan ben e kerem dek tamoy restoran.
Mon oreng a wisata ka pantai pasti nyambih jhejen otabeh a jhejen ning penjual se ajhuelen ning seddi' pantai. Mon la mosem liburen sakolaan, biasanah pantai rammih moso nak-kanak se amain paser ning pantai. Reng-oreng se liburan ka pantai riyhah sering muang sampah saromben ning pantai. maghebeyen pantai kotor ben tak lebur pole. Mon pengelola pantai riyah oreng teppak, biasanah pas benyak se abhersean samh makle pantai pagghun bhegus. Tapeh benyak pengelola pantai riyah se ghun taoh ngalak retribusi ben tak ebherengih moso arabet pantai kiyah. Oreng muang sampah saromben riyah maghebey jhubek pantai ben etambeh moso pengelola pantai e tak bertanggung jawab se mon pantai kotor paghun e rot-torot sampanah.
Areh Minggu setiyah Ari cek sennengah polanah mareh ejenjiagih bik reng tuanah gebey melleh maenan PS anyar. PS jiyah nyamanah maenan play station se keluaran paleng anyar ariyah PS 5. Oreng sepponah Ari mellehagih maenan jiyah polanah Ari le bisa juara umum neng sekolaan ben gik buruh mareh menang olimpiade matematika, deddhi gebey hadiah pas melleh PS jiyah. Ari maggih melleh ben andik PS anyar keng ajenjih dek abek'en dibik mon kodhu bisa meghi bektoh maen ben ajher. PS 5 riyah lakar rammeh bennyak oreng se terro andik, Ari mon amaen PS kiyah ngajhek kancanah otabe tretannah makle lebur. Biasanah mon amaen PS riyah teppak areh preian sekolah makle tak gangghu dek bektonah ajher.
Andi' te ban jherruk peccel? Mayu aghabay enuman se sehat ban ta' kalowar pesse bannya' bisa ekaghabay dhibi' e roama ta' lowang bensin apa pole bensin larang. Aghabay Te Jherruk Peccel se seggher. salaen seggher bisa masehat ka bhadhan. eyenom anga' kaangghuy makenne' tabu' se pending otaba cellem ma'le enga' ngenom enoman setiyaan. abhandha te eceran maso jherruk peccel settong bisa ekaghabay lebbi dari dukale. sala la sehat rassana nyaman bisa ajaga berra'en bhadhan pole ban bisa ajaga kasehadhanna bhadhan. mon e Fe-kafe biasana anyama lomon tea, tape mon aghabay Te Jherruk Peccel rassana pada maso se e kafe. bahanna ghampang ekaolle ban ta' larang arghana
Mara oreng tua sateya, ajhak anakna se gi` SD ma`le senneng ka olahraga enga` voli. Ta` pera` nuntut anak nilainya kodhu bhagus, tape dukung anakna bisa amain voli, mun pajhet anakna endi` bakat ben terro amain voli. Voli riya bisa dhaddhi kebanggaan ghebey Indonesia bisa mengharumkan nyaman bhangsa, salaenna ruwa ye nak kanak bisa ngorangi kalaoanna bi` HP. Dhaddhi mun preian anak bisa ta` ampo sakejjha`-sakejjha` HP se e tengghu tade` interaksina ben oreng laen. Mun amain voli sosialisasina ben reng oreng kan bede. Latihlah anakna amain permainan bola raja enga` voli misalla. Ye kiya bisa alatih mentalla nak kanak molae gi` kene`.
Bannyak oreng se ngangghuy mesin cuci ghi manabi samangken. Namong lok sadhajana oreng bisa oneng carannah ngarabedhin mesin cuci jyah ghebey lebbhi awet pole ban mesennah lakaran pagghun bhagus ghebey asassa klambih otaba napah bhein. neka kulah merrik eh cara sopajha bisa e kalakoh sareng sampeyan. Carannah jareya, manabi la ampon mareh asassa ghi, jha' sampek loppa sareng cup cuppan kabellah. Hal neka tantonnah lakar e peraten aghin sopajha sampeyan jyah lok dhen bedhen ban marosak ka mesin cuci. Kabel se cekka'' bisa ma bucor saloran listrik. ban maghabay mesin cuci ceppet ancor ban lok aghuna pole. Saenggha kodhu e peraten aghin lebbhi pole.
Ariyah caranya nonton konser se malebur. Sittong melleh tiket u jheu areh. Biasanah mon tiket riyah saleng rebbu'en, dhedih andik tiket dheri jheu areh bisa maghempang ben mapasteh se nonton konser. Se kaduwe', ngajhek kancah. Nonton konser riyah sajen lebur mon reng-bhereng so kancah otabeh se padeh lebur nonton konser. Se ka tello', Paste aghi la ngakan dheri roma otabeh nyaoh bekal ka lokasi konser otabeh nyangoh pesse ghebey melle ngakan ning lokasi konser. Biasanah mon nyangoh pesse, oreng jhuel kakanan riyah bedeh ning area luar, dhedih ambuh ka luar ghellun mon terro melle ngakan. Se paleng ringkes lakar nyambih roteh otabeh nyambih bekal kakanan se ghempang e kakan ning delem area konser.
Al qor'an engghi paneka ketab se etoronaghin olleh Allah SWT dhalam mukjizattah Nabi Muhammad SAW. Panoronan ketab al qoran jariyah ampon badha dalillah se e ka'dhimmah hal jariyah esempetaghin teppa' Muhammad eangka' daddhi rasullah Allah SWT. Perentah mecah Al qoran jariya ampon la ecantumaghin halam sorat Al-aalaq ayat 1-5 se eka'dhimmah badha parentah mecah. se artena dhalam al qoran neka badha elmo se kodhu sadhajana ommat neka ngataoen ban mecah tekka'ah se baris dhalem se areh. Hal neka amargha dhalem Al qor'an jariyah essennah elmo ban panodhen ka'odhi'an manossah se kodhu eonenge sadhajana ommattah Rosulullah. Al qoran jughan daddhi pemaberes saghalanah penyaket ban bisa nyennengeh kalaban matennang ka ateh.
Se pertama, pembinaan neng bulu tangkis jiah e lakonen kabit nak kanak ghik omor ngodeh, 10 taon, e omor jiah mereka le masok klub, olle lateyan deri pelatih profesional, kecukupan gizi se seimbang, bedeh dokter ben fisioterapis, ben kebutuhan pendukung laennah. Klub kiah cek tegghesseh, lok olle bedeh ngecok omor. Neng bal lakar le bedeh SSB, tapeh nak kanak se alateyan olle fasilitas sebedenah, ghilok pole konsultasi gizi maisng masing anak alaenan polanah bal omor kerek ghilok e pamasok dek asrama kadik atlet bulu tangkis, tebhenah mon bedeh cedera teppak lateyan biasanah e ghibeh dek tukang urut, benne dokter otabeh fiisoterapis.
Mon oreng len-jhelenan riyah biasanah se paleng benyak matadek pesse parkarang hotel otabe penginapan. Lakar satiyah benyak alternatif se bisa ghebey budget penginapan riyah e tekan sampek minim, tapeh bede fasilitas ning penginapan ruah se tak lengkap kiyah. Mon budget liburan minim, adhek salanah mon nyareh penginapan se arghenah mode. Ning daerah2 wisata engak jogja misallah, benyak oreng se naberraghi penginapan mode tapeh cokop nyaman engak hotel kapsul, otabeh penginapan se engak ning kos-kosan. Mon ngalak penginapan se mode, budget se lain bisah eparajeh ning ghebey le-olle otabeh ghebey kulineran. Budget tiket transportasi bisa e tekan kiyah moso ngalah alternatif transportasi se lebbi mode. Misallah derpada ngalak pesawan, lebbi mode mon nompak bis otabe nompak kereta.
Nyamana Robotic Process Automation (RPA) ajiya teknologi anyar se aropa perangkat lunak se alako dhibi' dhing ngurusi otaba ajhalan dhibi' kaghuna maca applikasi, ajhalanaghi bharang jhuwalan neng onlen, mamaso' data otaba makalowar data, maca email ban males dhibi' se sakerana ta' osa noles pole apa se epadapa'aghiya ka oreng. RPA  ekaghabay ma'le maghampang manossa dalem ngoros parkara apa'a bhai. Kabbhi bada se ekalako bi' RPA. Neng laen bakto, RPA areya lakar ta' bisa aghante pa-apa se bisa egharassae bi' manossana dhibi'. Maske santa' ajhalanaghi lakona ban salpa' ngokorra, RPA areya padana oreng se ta' andi' ate. Tada' tretan otaba bhala se ekalako. Kabbhi pada olle e dalem peleyanna. Nyaman enja'en kadhang bisa etantoaghi bi' RPA, tape RPA ta' bisa maghuli atena oreng se lakar kerrong badana rassa.
Semarenah kelambhih e paghering neng mesin cuci, reng oreng keng parloh nyemmor beberempah menet bhein lok parloh jhem jheman ben kelambhih ghellek le bisa e angkak ben e setrika otabeh e angghuy. Mon kita ngombe kelambhih bik cara manual, pola bisa ngakibataghi kelambhih dheddhih pudar, lontor, cetakan sablon se elang, ben hal laennah se e sebabaghi kita maksah ghebey ngelangaghi noda se membandel bik sikat se kasar, keset, ben ajiah pastenah lok bhagus ghebey kelambhih. Neng mesin cuci riah reng oreng keng parloh masokaghi kelambhih dek mesin cuci bne kelambhih bisa langsung e bherseaghi ben e kombe secara aman ben tenang, Ajiah bisa minimalisir kerosakan neng kelambhih.
Pertama, ngerayaaghi molodhen ghebey wujud rassah seneng ben bhunga dek kelahirannah Baginda Nabi Muhammad SAW mesteh merrik manfaat dek dhunnyah ben akherat. Deemmah njek? Abu Lahab, seoreng se bejhik dek dakwanah Nabi bhein e ringanaghi seksanah neng nerakah sabbhen areh senen. Ariah polanah Abu Lahab ngerassah bhunga dek kelahirannah Nabi Muhammad. Mala Abu Lahab sampe merdekaaghi budak eng se nyamanah Tsuwaibah ghebey wujud rassah bhunganah. Ariah e ceretaaghi lebet sittong hadits se e riwayat aghi bik Imam Bukhari. Sampe Al - Hafidh Muhammad bin Nashir ad - Din ad - Dimasyaqi ngebey sittong puisi se cek gentengah soal ceretanah Abu Lahab riah.
Manorot kulah kakanan khas daerah neka kodhu kita jhaga kalestareannah sebab neka kakanan se edhangghalen jhaman lambannah ban kodhu kita jhaga karyan seni dharinenek moyang. Ban parloh kita kembangaghin, lastareaghin, sopajha budhaja se tak ternelai riah lok elang lennyep amargha masok eng budhaja aseng otaba oreng aseng. Salah settong ghabay ngalastareaghin kakanan tradisional riah w awwali sareng ngennalaghin. Demi ngalastareaghin kakanan khas daerah , ampon la saharossah kita ghaduwan kapedulian ban rajin ghabay melleh kakanan tradisional. KIta jughan kodhu nga tresnae kakanan daerah se kita ghadui amargha bhangsa Indonesia ghaduwan kakanan tradisional se loar biasa ban bannya' cem macemmah ruah.
Nambeh teggih bhedhen riyah salah settong manfaat olalharag, apapole mon elakoneh gik masa-masa pertombuwen. Omor ajiyah rah-kerah gik nak-kanak sampek masok dek omor remaja. Neng omor sejiyah oreng mon sereng olahraga kaden aberkak, renang ben aloncak bisa nambah teggih bhedhen. Mangkanah sereng olahraga riyah lakar beccek gebey bhedhen ben kesehatden. Apapole oreng jheman setiyah pasteh terro teggih makle tak ekocak petthel, pandhek ben se laennah, rutin  olahraga jiyah tentonah bisa nolong nambah teggih bhedhen, tapeh lakar lok sekaleh pas langsung nambah teggih tapeh perloh lateyan rutin ben sereng. Kadheng masalanah jiyah dek rassah males gebey olahraga mangkanah oreng rang-rang olahraga.
Alakoh deri roma lakar nyennengin. Kita bisa hemat biaya ben bektoh delem perjalanan. Kita bisa andik lebbi benyak bektoh ghebey ngerabet abek ben keluarga. Jedwel lakonah kiah fleksibel ben bisa kita atur den beden. Bennyak karyawan ngangghep alakoh deri kantor lok nyaman. Mereka ngeproyeksiaghi kantor sebagai perang antara majikan ben karyawan. Teppak karyawan ngetelak kantor sebagai zona perang, wajar ghebey karyawan nolak gagasan deteng dek kennengan lakoh. Gagasan ben anjuren male karyawan bisa alakoh deri roma selama pandemi Covid 19 tebhenah e sambut bik suka cita. Ben teppak pandemi molaen noron, sebegien rajeh karyawan ngerassah males ghebey abelih dek medan pertempurannah. Kebennyak'an karyawan terro mertahanaghi lakoh deri bik sittong pernyataan, "Engkok bisa lebbi produktif deri roma."
Ning Indonesia riyah benyak masjid. Masjid riyah kennengennah bhejeng oreng Islam. Ning setiap masjid biasanah benyak kotak amal. Kotak amal riyah bedeh se dheri alumunium ben bedeh seh dheri kajuh. Kotak amal riyah bhekal e bhungkar bhen bulen moso oreng masjid. Se mungkar bisah takmir masjid otabeh oreng se biasah ajegeh ben ngurus masjid. Pesse dheri hasel kotak amal riyah biasanah e angghuy ghebey operasional masjid. Mon olle benyak biasanah ghebey renovasi masjid. Misallah mabhender jeddeng otabeh nambeh AC ghebey masjid. Bedeh kiyah masjid se essenah kotak amal riyah e anghuy ghebey sedeka ka oreng sekitar moso ka musafir se deteng ka masjid.
Ajhegeh kabhersean kulkas ariyah penting. Ariyah caranah abhersean kulkas se ghempang ben tak marosak kolkas. Sittong, kodhu pakeluar bahan kakanan re-kareh ben bueng kakanan se la buccok ben beuh. Se kadhuewe, abhesean kolkas kodhu on-laon tong-stiiong. Biasah molaeh dheri begian labeng kulkas. Lap begian luar kulkas moso lap se abek becca. Mon a bhersean begian kulkass se benyak kabel, anghuy lap kerreng bhein makle tak bahasa ke kelistrikannah kolkas. Mon la mareh abhersean begien luar, pas masok ka dhelem kolkass. Pakaluar kabhi rak ben becco ning aing se ngalir pas pakerreng. Mon la kerreng kabhi ben bherse, kolkas bisah e angghuy pole.
PUBG ariyah teppak jheman pandemi virus corona riyah lakar bennyak ben rammeh, malah deri segilok'en jiyah teppak taon 2018-2019 oreng le rammeh adownlad maenan jiyah. Amaen jiyah kaden amaen tarung  otabeh perang se bisa nyareh kancah ben nyareh moso. Lakar lebur maen game online deiyeh jiyah, kadeng lok gressah dek bektoh. Maen deiyeh jiyah biasanah keng gebey ngelangen rassah tobuk ben pendet bim kelakoan.  Apapole amen game online se bisa elakoneh ben bennyak oreng ajiyah parak padeh kaden amaen maenan biasa, pagghun lebur pokok'en lok keran busen ben tobuk. Amaen deiyeh riyah bisa ngelangen kepelengan ben ngebey ateh bungah apapole mon sampek menang.
Brokoli ye riya macemma sayur se biasana ekakan dhaddhi lauk. Barnana ejhu bagiyan attassa ben e babah begh ejhu. oreng taona mun brokoli eghabay pelengkappa kuah sop otabe capcay. Kandunganna dalem brokoli endi` kandungan vitamin C ben serat kakanan se jumlahna bannya`. Salaen ruwa brokoli agandung glukorafanin, ye ruwa bentuk alami senyawa antikanker sulforafana. Ben pole brokoli riya endi` kandungan se pade ben sulforafana se nyamana isotiosianat, kandungan se etangara`  endi` aktivitas antikanker. bannya` manfaat saongghuna mun oreng abiasaaghi konsumsi sayuran bhan are, apapole tao carana massa` se bhender. ta` kera bede nyamana gizi buruk, apapole neg Indonesia se kaya sombher cem macemma sayur ben wa` buwaan.
Mara para oreng tua jhaman sateya mun bisa saminggu du kale e akhir pekan kennalaghi anakna mulai dari kene` ka nyamana olahraga. Enje` mun pera` ajhalan lagghu otabe nompak sapeda ontel keluarga. Ma` anak ta` pera` amain HP ben bisa mabiasaghi odi` sehat pas cokop senneng ka olahraga. Mun pera` HP malolo nak kanak dhaddhi males alalakon apa bhai. Salaen ruwa ajhari nak kanak kalakoan bengko se bisa aghebey anak mandiri, enga` ara kora, nyassa, muang rombu ben abhersean, ma` le paleng enje` bede lalakonna dari kene` ben ta` males ka rajana. Mun dari kene` la biasa, ka rajana ta les malesan biasana.
Usaha pencucian mobil riyah cokop ngejenjiagih. Jheman semangken oreng ratah-ratah pasteh andik mobil, bennyak'en oreng se andik mobil riyah bisa deddhi kesempadhen mukkkak usaha pencucian otabe naberagih nyassa mobil. Apapole mon bektoh osom ojhen, mobil lebbi sereng kotor ketampesen aeng ojhen campor cellot. Nyassah otabeh nyuci mobil dibik kiyah lessoh ben pasteh males, ben pole gilok mesteh bersenah mangkanah oreng bennyak nyabek mobilah de kennengan cuci mobil. Argenah nyuci mobil riyah biasanah cem-macem ben jenis mobil bideh argenah polanah bedeh mobil se okorannah kennek bedeh jughen se rajeh. Usaha nyuci mobil riyah bisa mukkak kesempadhen lakoh anyar gebey oreng laen, polanah se nyassa mobil tak kerah kedibik'en.
Negghu film pertama kalena neng beskopan e taon 2016. Aslina engko` ruwa benni "sufi alias suka film", apapole negghu neng beskopan. Mun ta` sakeng bede adek asramana engko` se ulang taon pas e ajagh kadissa` negghu jeriya, engko` ta` bhakal ajhalan. maleslah, ta` pate senneng ka kennenganna. Sela raja ghellu ghambharra ben pole kennenganna se remang-remang. Etambeh pas bakto jeriya de` ade`na pas nga tengah ben di budi tayangan beskopan bede iklanna film horor se bhakal tayang e beberapa bulan ka ade`. Engko` aslina mun e dunnya nyata pas kadhibi`an ruwa ta` tako`an, tape heran, mun pas nangale ka film horor apa ye pera` suarana engko` lansung manjhang bulu kole`, deg-deghan ben tako`. Sela ta` pate senneng negghu beskopan etambeh iklanna film horor. Buh.
Serah se terro onengah Polo Sambilan neng Kabupaten Somenep ? Polo sambilan neka ghi' jarang sarah oreng dha' kaissah amargha perjalannanh jhau ban aksessah lok memadai. Dhari Kabupaten Somenep bhein a polo Sanga' neka kodhu naek praoh gellun, benne kapal loh ya. manabi sampeyan dhari loar polo Madhura, aneka se ngakan bhakto abit sarah. Pertamannah, sampeyan ka madhura tepattah ka Somenep, ngalebedhin Suramadhu, Bhangkalan, sampang, pamekasan, bau jariya Somenep. ngakan bhakto saketar 6 jam an dhari Sorbhaja. kadhinapah loklessoh, pasti lessoh. lah, depak Somenep sampeyan lajuh naek praoh kennek ka polo senga' neka. Ghi badha Kapal fery se kennek ruah. paleng buek 7 oreng lah cokop. Ngakan bhakto saketar 30 menedhen dhari paseser Kabupaten Sumenep. Tapeh depak dhissah panjenegan sadhaja e bhajar sareng kaindahan alammah.
Sabharengngan ben pertumbuhan manossa se tambeh bannya`, lahan pertanian e Indonesia tambeh sempit, ben ebharangngi kecanggihan teknologi oreng bannya` se senneng alalakon e industri etambhang e saba`an. Bayangaghi mun misalla 20 taon dari sateya oreng pade males ka saba`an ben nanem buah otabe sayur, teros ngakan dari dimma sayur ben buahna? Produksi degghi` tambeh langkah, maka dari ruwa ayo mun bisa, oreng se endi` lahan luas, ta` pera` investasi tanah otabe bangunan bengko ghebey bisnis. Manfaataghi lahan ruwa ghebey nanem wa`buwa`an otabe sayuran se cocok e tanem. oreng kabannya`an ghampang nero oreng laen tape ta` mekker 10-20 taon ka ade` beremma produksi pertanian tambe tepes. Mara kembangaghi lahan kebhun otabe se ta` e angghuy dhaddhi sayur otabe buah.
Engko' senneng amaen perrangan. Se segghut engko' maen arowa Naruto Shippuden. Kar-tokarranna Naruti arowa lebur. Laen bi' en-maenan laenna. Naruto biyasa se lebur dhingla ngocol. Dhingla ngocol biju se bada neng dalemma Naruto otaba pemaen se laen. Biju se bada neng dalemma Naruto arowa anyama Kyubi. Kyubi arowa aropa keban, museng se bunto'en bada sanga'. Dhing kadung Naruto ngocol Kyubi bunto' sanga', tada' muso se bangal ma'-semma'. Tako' polana ocolanna sara ban mamate moso. Maske bada bannya' pemaen se nyaman, poko' tada' bisa makala. Keng mon neng PS pagghun bada kalana mon teppa' ka oreng se ta' tao se maen. Mon se penter amaen, maske negghu' apa'a bhai cora' pagghun mennanga malolo.
Kak Tama gellek gulagguh ngocak dek mamak'en terro amaen ben kanacanh naek gunong. Senyatanah, Kak Tama riyah benne entar naek gunong tapeh entarrah manjet tebing ben cah-kancanah. Tapeh Kak Tama ngomong dek mamak'en polanah mon kak Tama ngocah mengah ijin se bender pasteh tak ebegi  ben mamak'en polanah mamak'en pasteh nasso ben kobeter dek anak'en. Aherrah san olle ijin deri mamak'en Kak Tama sorenah mangkat ben kancanah, ajhelenan dek kennengan manjet tebing jiyah cokop jeuh mangkanah Kak Tama ben kancanah jiyah ngenep tellok malem. Kak Tama lakar cek penasarannah dek panjat tebing riyah polanah gilok toman sama sekaleh. Ontongah magghi olahraga riyah semmo mrenges, tapeh neng kennnengan kassah bedeh oreng se mandu olahraganah ben le gennak alat gebey nyelamatagih bhedhen.